# Aliança LGB

Aliança LGB (de l'original, en anglès: LGB Alliance o LGB Alliance UK) és una agrupació britànica de lesbianes, gais i bisexuals (d'aquí l'acrònim LGB) que afirma defensar les victòries assolides per a la gent LGB de les actuals pseudocientífques ideologies de gènere. L'agrupació neix arran de controvèrsies vinculades a la comunitat LGBTI com ara la negació del sexe biològic o l'acusació de J. K. Rowling i diverses personalitats de trànsfobes. La LGB Alliance ha estat sovint criticada i etiquetada, de fet, com a trans-exclusivista, contrària als drets de la gent trans o, fins i tot, grup d'odi.

## Història

El 22 d'octubre de 2019, al Regne Unit, es fa pública la creació de la LGB Alliance com a grup en defensa de la realitat de l'atracció pel mateix sexe, en negació o oposició a l'atracció basada en la identitat de gènere que hauria arrelat en la societat britànica a conseqüència de l'activisme trans. Des d'un primer moment, la seva existència ha sigut controvertida pel fet de distanciar-se explícitament de la comunitat i activisme pròpiament trans.

## Objectius i principis

Segons el seu lloc web, l'agrupació té els següents objectius:
* Avançar en els interessos de lesbianes, gais i bisexuals ara que són sota amenaça d'intents coordinats d'introduir confusió entre el sexe biològic i la noció de gènere.
* Amplificar les veus de les lesbianes i ressaltar la discriminació dual que pateixen com a dones atretes pel seu mateix sexe en una societat dominada pels homes. Donar suport als drets reproductius i l'autonomia corporal de les dones.
* Protegir els nens i els joves de ser educats en doctrines de gènere acientífiques, particularment en la idea que hagin pogut néixer en el cos equivocat, la qual cosa pot portar a procediments mèdics potencialment perjudicials i per a tota la vida.
* Promoure la llibertat d'expressió respectuosa i el diàleg informat.
De la mateixa manera, afirma tenir els següents principis:
* Som aquí per a fer saber a la gent LGB de totes les edats i rerefons que sempre defensarem el dret a viure com a persones atretes pel mateix sexe sense discriminació ni desavantatge.
* Som aquí per a assegurar que les veus de lesbianes, gais i bisexuals són escoltades en totes les discussions públiques i polítiques que afecten les nostres vides.
* Som al costat de les lesbianes en el rebuig a la pressió per a acceptar com a companys sexuals a mascles que s'autodefineixen com a dones segons el seu gènere.
* Mantenim la definició d'homosexualitat com a orientació sexual cap a persones del mateix sexe; així com de bisexualitat com a orientació sexual cap a persones de qualsevol de tots dos.
* Acceptem la realitat biològica dels dos sexes —mascles i femelles. El sexe no és "assignat". Per a la gran majoria de la gent, el sexe és determinat en la concepció, observat a l'úter o en el naixement i registrat. Rebutgem l'apropiació de condicions mèdiques poc freqüents que afecten el desenvolupament o la funció reproductiva (també conegudes com a intersexualitat o DSD) per tal de posar en dubte la realitat biològica del dimorfisme sexual, això és, dels dos sexes.
* Afirmem que el gènere és una construcció social usada per a imposar estereotips, sovint, antiquats i perjudicials.
* Ens oposem a l'ensenyament en escoles que tothom té una "identitat de gènere" innata. Això no és empíric, sinó una creença acientífica i no provada.

## Reacció
### Creació d'agrupacions LGB arreu del món

Mesos després de l'aparició pública de LGB Alliance, a mitjans del 2020, van començar a aparèixer agrupacions LGB a diversos països, inspirades o basades en la LGB Alliance. En són exemples:
* Regne de Noruega: LLH2019.
* Regne d'Espanya: Red LGB.
* Estats Units Mexicans: Alianza LGB México.
* República Federal del Brasil: Frente LGB Brasil.

## Referències

* ↑ «Positivity & Support for Lesbian, Gay and Bisexual people» (en anglès). LGB Alliance, 2019. [Consulta: 5 agost 2020].
* ↑ «Don't Be Fooled by the LGB Alliance» (en anglès). James Finn, 27-06-2020. [Consulta: 5 agost 2020].
* ↑ «Meet the Gay Activists Who’ve Had Enough of Britain's Ultra-Woke Homophobes» (en anglès). Helen Joyce, 04-11-2019. [Consulta: 5 agost 2020].